# การประนีประนอมออสเตรีย-ฮังการี ค.ศ. 1867

การแบ่งอาณาเขตระหว่างพื้นที่ภายใต้การดูแลของเวียนนา (ชมพูเข้ม) และพื้นที่ภายใต้การดูแลของบูดาเปสต์ (เขียว) ตามความตกลงทวิราชาธิปไตย *Ausgleich* ค.ศ. 1867 ซึ่งต่อมาใน ค.ศ. 1878 บอสเนีย-เฮอร์เซโกวีนา (เหลือง) ได้รับการกำหนดเป็นดินแดนใต้การปกครองร่วม
ภาพพระราชพิธีสัตย์สาบานราชาภิเษก ณ เมืองแป็ชต์ บริเวณด้านหน้าโบสถ์อินเนอร์ซิตีแพริช (Inner City Parish Church)
พระราชพิธีราชาภิเษกของพระเจ้าฟรันทซ์ โยเซ็ฟที่ 1 และเอลีซาเบ็ท อมาลี ณ กรุงบูดอ เมื่อวันที่ 8 มิถุนายน ค.ศ. 1867
**การประนีประนอมออสเตรีย-ฮังการี ค.ศ. 1867** (เยอรมัน: *Ausgleich*, ฮังการี: *Kiegyezés*) เป็นการก่อตั้งระบอบทวิราชาธิปไตยในจักรวรรดิออสเตรีย-ฮังการี ซึ่งเป็นพันธมิตรทางทหารและทางการทูตระหว่างสองรัฐอธิปไตย การประนีประนอมได้ฟื้นฟูอำนาจอธิปไตยและสถานะของราชอาณาจักรฮังการีให้เป็นเหมือนก่อน ค.ศ. 1848 พร้อมทั้งแยกออกและไม่ขึ้นตรงกับจักรวรรดิออสเตรียอีกต่อไป การประนีประนอมได้ยกเลิกระบอบเผด็จการทหารที่ยาวนาน 18 ปี และการปกครองแบบสมบูรณาญาสิทธิ์เหนือฮังการี ซึ่งจักพรรดิฟรันทซ์ โยเซ็ฟทรงสถาปนาขึ้นภายหลังการปฏิวัติฮังการี ค.ศ. 1848 ความตกลงนี้ยังฟื้นฟูบูรณภาพแห่งดินแดนและธรรมนูญฉบับเก่าแก่ของราชอาณาจักรฮังการีอีกด้วย

ผู้นำทางการเมืองของฮังการีมีเป้าประสงค์หลักสองประการในระหว่างการเจรจา ประการแรกคือการมอบสถานะดั้งเดิม (ทั้งทางกฎหมายและการเมือง) ของรัฐฮังการี ซึ่งสูญเสียไปภายหลังการปฏิวัติ อีกประการหนึ่งคือการฟื้นฟูประมวลกฎหมายปฏิรูป (เรียกว่ากฎหมายเดือนเมษายน) ที่ตราขึ้นโดยรัฐสภาปฏิวัติใน ค.ศ. 1848 ซึ่งมีรากฐานจากหลัก 12 ประการ ที่กำหนดสิทธิพลเมืองและทางการเมืองสมัยใหม่ สิทธิทางเศรษฐกิจ และการปฏิรูปสังคมในฮังการี ท้ายที่สุดแล้ว กฎหมายเดือนเมษายนของรัฐสภาปฏิวัติฮังการี (ยกเว้นข้อกฎหมายที่กำหนดจากหลักประการที่ 9 และ 10) จึงได้รับการฟื้นฟูอีกครั้งโดยจักรพรรดิออสเตรีย

ภายใต้สัญญาประนีประนอม ดินแดนของราชวงศ์ฮาพส์บวร์คได้รับการจัดระเบียบเป็นสหภาพที่แท้จริง (real union) ระหว่างจักรวรรดิออสเตรียและราชอาณาจักรฮังการีที่นำโดยพระมหากษัตริย์พระองค์เดียวซึ่งครองราชย์ในฐานะจักรพรรดิออสเตรียและพระมหากษัตริย์ฮังการี รัฐซิสไลทาเนีย (ออสเตรีย) และทรานส์ไลทาเนีย (ฮังการี) ปกครองโดยรัฐสภาและนายกรัฐมนตรีที่แยกออกจากกัน ทั้งสองประเทศดำเนินนโยบายทางการทูตและการป้องกันประเทศเป็นอันหนึ่งอันเดียวกัน โดยพระมหากษัตริย์ทรงมีพระราชอำนาจโดยตรงในการดูแลร่วมระหว่างกระทรวงต่างประเทศและกระทรวงกลาโหม เข่นเดียวกับกระทรวงการคลังที่มีส่วนรับผิดชอบเฉพาะการจัดหาเงินทุนสำหรับกระทรวงร่วมทั้งสอง

ความสัมพันธ์ของฮังการีกับออสเตรียก่อนการปฏิวัติ ค.ศ. 1848 นั้นมีสถานะเป็นรัฐร่วมประมุข ในขณะที่ภายหลังการประนีประนอม สถานะของฮังการีลดลงเป็นเพียงส่วนหนึ่งในสหภาพที่แท้จริง ดังนั้นสังคมฮังการีโดยทั่วไปจึงมองว่าการประนีประนอมเป็นการทรยศต่อผลประโยชน์ที่สำคัญของฮังการีและความสำเร็จของการปฏิรูป ค.ศ. 1848 การประนีประนอมยังคงไม่เป็นที่พอใจของชนฮังการีผู้มีสิทธิเลือกตั้งเท่าใดนัก โดยประชาชนฮังการีโดยทั่วไปไม่สนับสนุนการปกครองของพรรคเสรีนิยมในการเลือกตั้งรัฐสภาฮังการี ด้วยเหตุนี้ การดำรงไว้ซึ่งการเมืองของการประนีประนอมออสเตรีย-ฮังการีส่วนใหญ่จึงเป็นผลมาจากความนิยมของพรรคเสรีนิยมที่ปกครองชนกลุ่มน้อยผู้มีสิทธิเลือกตั้งในราชอาณาจักรฮังการี

จักรพรรดิฟรันทซ์ โยเซ็ฟที่ 1 ทรงกล่าวพระดำรัสไว้ความว่า "มีเพียงพวกเราสามคนที่ทำความตกลงนี้: แดอัก, อ็อนดราชี และตัวข้าพเจ้า"

## อ้างอิง

## แหล่งที่มา

* Cornwall, Mark (2002), *Last Years of Austria-Hungary: A Multi-National Experiment in Early Twentieth-Century Europe* (2nd ed.), University of Exeter Press.
* Seton-Watson, R. W. (1925), "Transylvania since 1867", *The Slavonic Review*, Modern Humanities Research Association, vol. 4 no. 10, pp. 101–23, JSTOR 4201928.
* Seton-Watson, R. W. (1939), "The Austro-Hungarian Ausgleich of 1867", *The Slavonic and East European Review*, Modern Humanities Research Association, vol. 19 no. 19.53/54, pp. 123–40, JSTOR 4203588.
* Sowards, Steven W. (23 April 2004), *Nationalism in Hungary, 1848–1867. Twenty Five Lectures on Modern Balkan History*, Michigan State University, สืบค้นเมื่อ 19 March 2009.
* Sugar, Peter F. (1994). *A History of Hungary*. Indiana University Press. ISBN 025320867X.
* Taylor, A. J. P. (1952), *The Habsburg Monarchy, 1815 – 1918: A history of the Austrian Empire and Austria-Hungary.*, New York: Macmillan.
* Tihany, Leslie C. (1969), "The Austro-Hungarian Compromise, 1867–1918: A Half Century of Diagnosis; Fifty Years of Post-Mortem", *Central European History*, Cambridge University Press, Central European History Society, vol. 2 no. 2, pp. 114–38, doi:10.1017/s0008938900000169, JSTOR 4545523, S2CID 145522363.

## แหล่งข้อมูลอื่น

* Chronology of the Compromise เก็บถาวร 2020-08-04 ที่ เวย์แบ็กแมชชีน
* The Dual Monarchy in Hungary
* Nationalism in Hungary